钦定古今图书集成/历象汇编/岁功典/第005卷 > 《管子》 > 《幼官篇》
## 钦定古今图书集成/历象汇编/岁功典/第005卷 > 《管子》 > 《幼官篇》

幼，始也。“陈从始辅官齐政” 之法。

若因夜虚守静人物，人物则皇。

〈注〉言欲候气听声，以知吉凶，必因夜虚之时，守其安静，以听候人物，此时人物则皇暇，故吉凶之验不妄。春演夜虚，守静，道之枢，气之初孔，神中存则导生治形之本，政与天一。子半复初，合一岁大候，一日小候。人物之气，贞极苞元，静笃作复，失守则剥，得守则皇。天一统五行之元，子夜通一岁之候。虚静，物皇，时变，道不变，五方异而中夜一也。附解《幼官图》作“若因夜虚守静，人物则皇。”夜者，阴虚之候，君子宴息之时也。“人物”连用四字⊥，二字衍。皇，大也。言人君能因虚守静，则发之而治人理物，其功业必盛大也。

《五和》：

土寄于四季，以一调四合为“五和。”

时节。

土生数五，土气和，则君顺时节而布政。

君服黄色味，甘味听宫声。

此土王之时。故服黄味甘，听宫也。然土虽王四季。而正位在六月也。按别本注：“用土之物也。”

治和气。

土主和故治和气

用五数饮于《黄》后之井。

中央井也

以倮兽之火爨。

倮虫人为长。倮兽谓浅毛之兽，虎豹之属。

藏温濡。

藏，谓包之在心。君之所藏者，温和濡缓，所以助土气，濡古软宇。

行驱养。

谓禽兽之属，能为苗害者，时驱逐之，所以养嘉谷也。按：行对藏而言，谓行之于身也。下仿此。藏内体，行外用，皆顺时节宣之道也。温濡，应土润溽暑之候，驱养致弊故纳新之化。内滋土培其元膏，外涤土助其育养。五官各异，独驱养土，与春同。春天阳之生，夏季地阴之生，阳饶阴乏，饶者养舒，乏者养疾，从其盛气也。

坦气修通。

“坦” ，平也。平土政，则其气修通。

凡物开静形，生理常至命。

凡土王之时，所生之物，但开通安静，则其形自生，既循理之常，则无残尽于所赋之命也。生合阴阳之理，开静动静也。动静因时而形生自理，五官皆然，上位下为万物之命，复命曰常。丹功以归土为还原。附解：乾坤以静翕裹万物之性命。凡物开静而生，形生而理亦生，五气皆然。土属坤，《易》曰：“坤也者，地也，万物皆” 致养焉，故曰“致役乎坤。” 《坤》不靳其力于物，故物常至命。

“尊贤授德”“则帝”

“帝者之臣” ，其实师也。故“尊贤授德，则可为帝” 也。

身仁行义，服忠用信则王。

服行

《审谋章礼》选，士利械则霸。

章明

《定生处死》谨贤修伍则众。

生者安定之，死者处置之，敛葬其柩。

信赏审罚爵，材禄能则强。

有材者爵之，有能者禄之。

计凡《付终》。

岁之成上计曰《付终》。“凡” ，谓都数也。“付终” ，谓财日月既终，付之后人。

“务本饬末”则富。明法审数，立常备能，则治。

常谓五常也。《备能》谓才能之士备有之。

《同异分》官则安。

同异之职分官而治

通之以道，畜之以惠，亲之以仁，养之以义，报之以德，
结之以信，接之以礼，和之以乐，期之以事，攻之以官。

“攻治” 当依后作“攻之以言。”

中央君位，帝王霸等系之。主术，王𫓧所谓“皇建之极” ，春秩礼，夏定分，秋辨数，冬总凡，四方时政，各有所属，官司共令，是幼官也。幼，初也，初官立政。

一举而“上下得终。”

谓初会诸侯，上下得终其礼。自此至“九，举” 说九合诸侯之所致。

再举而“民无不从”，三举而“地辟散成。”

《成》，谓诸侯自盟要不事于齐。至三会，则诸侯散其成而朝齐。

四举而农佚粟《十》

四会之后，徭役减省，故农人佚乐而粟得十全。

五举而务《轻金》《九》。

“《五会》之后，兵战既息，事务转轻” ，而金得九分一以供官也。

六举而《絜》知事变，

絜围度也

七举而外内为用。

外谓诸侯

八举而“《胜》行威立”，九举而“帝事成形。”

《九会》之后，威行海内，虽居侯伯，帝王之事，既以“成形。”

《九本》《搏》《大》，人主之守也。

自《九本》已下，《管子》但举其目，或有数在于他篇，但此书多从散逸，无得而知。然《九本》所以搏击强大，故人主守之。

《八分》有职，卿相之守也；“《七官》饰胜备威”，将军之守也；
《六纪》审密，贤人之守也；《五纪》不解，庶人之守也：“动而
无不从，静而无不同。”

“强，动弱必从强，静弱必同主。” 上下不主强弱。

治乱之本，三，卑尊之交，四，富贫之终五，盛衰之纪六，
安危之机，七，强弱之应，八，《存亡之数》九。

按：《九本》以下，即反上九举，所云举，举政也。上下得终，等政之序也。首辨分，次率民，然后足国，则三、四、五是也。国富而议政，政明而合内外，兵强与固而战胜，于是帝形成矣。故九本系君，关存亡；八分系卿相，胜于朝廷也，关强弱；七官饰备系将军治内，兵结外援，关安危；六纪系贤人，非贤才不足审絜事变，帷幄谋臣司之。得贤昌，失贤亡，关盛衰。五纪系庶人以上，务轻农佚地辟之。守合散成，故关治乱。农食。人关尊卑，金关贫富。

练之以散群《傰署》。

傰，犹“曹”也。凡上之诸数，既已精练，然后散之于众，使傰曹署著其名以司之。〈《傰》，音朋。〉

凡数《财署》。

数谓国用之数，使财者署凡，计之凡也。两署州人，理则二政。

杀僇以聚财。

或因亡国，或因灭家，莫不籍没其财。故曰“杀僇以聚财” 也。

劝勉以选众。

“杀僇” 节其财之流，劝勉开其人之涂。不杀无以禁溢荡，不劝无以督群工。

《使。二分具木》。

使上之傰署、财署，分知其事，各具其名籍之本，则财署知聚财，傰署知选众，

“发善”必审于密，执威必明于中。

“发善” 谓“行赏” ，“执威” 谓“行刑。”

此居《图方》中。

此立时之政，管氏别五其图，谓之分图，而上位居中，补图明堂图也。居图方中，即《月令》“中央土，天子居太庙大室” 也。太庙大室乃明堂之中，居于东方方外，即明堂之青阳左个右个之说也。馀仿此。

春行冬政肃，

肃，寒也，冬气乘之故也。

行秋政，雷

春阳秋阴，阴乘阳，故“雷。”

“行《夏政》”，“阉。”

春既阳，夏又阳，阳气猥并，故“掩闭” 也。

十二、地气发

气十二日，一代政因之。《春秋》凡八，冬夏凡七，通一岁三百六十日。春秋候平，气中；冬夏候极，气终而始。中气常赢，极气常短。

戒春事。

自此以下，阴阳之数，日辰之名，于时国异政，家殊俗。此但齐独行，不及天下，且经秦焚书，或为煨烬，无得而详焉，阙之以待能者。

十二、小卯出耕。

《补幼官图》，乃当时因时立政之法也，与吕不韦《月令》相似。其中言服色、食味、听声、用数皆与《月令》吻合，但“十二小卯” 、“十二小郢” 诸说不知何谓，疑是节。

《气名目》：如“谷雨、惊蛰” 之类。

十二天气下赐与，十二义气至修门闾，十二清明发
禁，十二始卯合男女，十二中卯，十二下卯，三卯同事。

谓“三卯所用事同。他皆仿此。”

八、《举时节》

木成数八，木气举，君则顺时节布政。

君服青色味，酸味听角声。

此木王之时，故服青，味酸，听角。

治燥气。

春多风而旱，故治燥气，木润金燥，治燥治湿取顺时。火阳中阴，水阴中阳，治阳治阴取反时。春秋刑德，合气之中也，冬夏阴阳争反而后中也。

用八数。

八亦木成数也

饮于《青后》之井。

东方井

以羽，兽之《火爨》。

羽兽，南方朱鸟，用南方之火，故曰“羽兽之火。”

《藏》不忍行驱养，坦气修通凡物开。静形生理合内空
周外。

春主仁，故所藏者不忍之理，合聚于内，出空于外，藏行合时，则气平而修通，故动静形生得理，内空周外，春生气内，疏达外也。

强国为圈，弱国为属。

强国所以禁御弱国，弱国《圈》然也。春以阳刚用事，故“强圈” 而弱属。

动而无不从，静而无不同。

强动弱必从，强静弱必同。

“举发以礼”，时礼必得。

强国举发，必当以礼。时也，礼也，必得其宜。

和好不基，贵贱无司，事变日至。

邻国和好不基，贵贱之位无司存。如此，事变日至，无宁居基《渐》。

此居《于图》东方，方外夏行春政风。

春箕宿多风

行冬政落，

寒气肃杀故凋落也

重则雨雹。

其灾重，则雨雹水寒所致；

行秋政水。

秋毕宿多霖雨

十二小郢至德，十二绝气，下下爵赏，十二中郢赐与，
十二中绝收聚，十二大暑至尽善，十二中暑，十二小
暑终。

“夏至生阴，阴为小；冬至生阳，阳为大。” 言暑终小，言寒终大，阴阳之分也，故与历异。暑先大入小，阴不得离阳也。寒则言至不言小。一生二，二合即一。

“三暑同事”，七举时节。

火成数七，火气举，君则顺时节而布政。

君服赤色，味苦味。

此火王之时，故服赤，味苦也。《别本》注：“用火之物也。”

听羽声：

羽，北方声也。火王之时，不听征而听羽者，所以抑盛阳。《春秋》之声与《月令》合，冬夏与《月令》反。《月令》主声，幼官主听，声以调乐，顺天地之正，听以养生，反天地之极。天地所以极而复生，水火相救而已。

治阳气用七数。

七亦火之成数

饮于《赤后之井》。

南方井也

以毛兽之火爨。

毛兽，西方白虎，用西方之火，故曰“毛兽之火。”

《藏薄》纯。

盛阳之性，失在奢纵，故所藏者省薄纯素也。

行笃厚。

阳性宽和，故“行笃厚。”

《坦》“气”修通凡物，开静形生理。

“物形既生” ，自然修理而长育。

定府官，明名分而审责于群臣有司，则“下不乘上，贱
不乘贵。”法立数得，而无比周之民，则上尊而下卑，远
近不乖，此居于《图，南方》方外。

南方岁之中属离，其政主辨。北方岁之周，属坎，其政主总。主布，周则复始也。

秋行夏政叶。

盛，阳气乘之，故卉木生叶。

行《春政华》。

少阳气乘之，故卉木更生华。

行冬政耗。

盛阴肃杀故虚耗

十二期风至，戒秋事。十二小卯，薄百爵。十二白露下
收聚。十二复理赐与。十二始节赋事。十二始卯，合男女。十二中卯，十二下卯，三卯同事，九和时节。

金成数九，金气和君，则顺时节而布政。

君服白色味，辛味听商声。

此金王之时，故服白，味辛，听商。《别本》注：“用金之物也。”

治湿气。

秋，多霖雨，水，故治湿。

用九数。

九亦金之成数

饮于“《白后》之井。”

西方井

以介虫之火爨。

介虫，北方。《元武》用北方之火，故曰“介虫之火。”

《藏》恭敬。

金性廉洁，故所藏者恭敬也。

行搏锐。

《兑》金性劲锐，时方肃杀，故曰“以劲锐搏击，听以顺杀气” 也。

“坦”气修通，凡物开静，形生理间，男女之畜。

“男女之畜” ，有内外之异，故须“间之。”

修乡闾之什伍。

杀气方至，可以出师征伐，故“修《什伍》。”

量委积之多寡，定府官之计数，养老弱而勿通。

“老少异粮” 故其养勿通。

信《利周》而无私。

申布秋利，既令周遍，无得有私。周当依后作害。

此居《于图》“西方方外，冬行秋政雾。”

秋多阴雾

行夏政，雷

盛阳乘盛阴，故“雷” ；

行春政，烝泄。

少阳乘阴故烝泄

十二始寒尽刑，十二小榆赐予，十二中寒收聚，十二
中榆大收，十二寒至静，十二大寒之阴，十二大寒终，
三寒同事，六行时节。

水成数六，水气行君，则顺时节而布政。

君服黑色，味咸味。

此水王之时，故服黑，味咸。《别本》注：“用水之物也。”

听征声：

“不听羽而听征” 者，亦所以抑盛阳也。

治阴气。

不治则盛阴太过，太过则治阴气也。

用六数。

亦水之成数

饮于“《黑后》之井。”

北方井也

以鳞，兽之《火爨》。

鳞兽，东方青龙。用东方之火。故曰：“鳞兽之火。” 爨养生，故火皆用其生。

藏慈厚。

“君人者好生恶杀” ，故于刑杀之时藏于慈厚，所以示其不忍也。

行薄纯。

冬物朴素，故行省薄纯俭，冬夏藏行两反，阴阳之交也。

《坦》气修通，凡物开静，形生理器成于僇。

《冬》，行刑之时，故“成僇器” 也。

教行于钞。

钞，末也。冬为四时之末，岁之将终。

动静不记，行止无量，

《记动静》，则行止可量。

《戒审四时》以别息。

息。生也。四时生物。各有不同。故须别之。

异出入以两易。

出入既异，又并令无差，故曰“两易。”

“明养生”以解固。

固，谓护吝也。生既须养，则物不可吝，故曰“解固。”

审取予以总之。

又恐所养过时，故审取予之多少，以总统之。

一会诸侯。令曰：“非元帝之命，毋有一日之师役。”

元帝北方之帝，齐桓初会，命诸侯不使非时出师，故令曰：“若非元帝有命之时，毋得有一日之师。” 役一日尚不可，况多乎！九会相次，从叙北方岁终之政也。《月令》饬国典，来岁之宜，故举九令详申之。

《再会诸侯令》曰：“养孤老，食常疾，收孤寡。”《三会诸侯令》
曰：“田租百取五。”

百分取五分

市赋百取二，关赋百取一，毋乏耕织之器。《四会诸侯，
令》曰：“修道路，偕度量，一称数。”

偕，同也。称，斤两也。数，多少也。

薮泽，以时禁发之

草木零落，然后入山林；獭祭鱼，然后修泽梁。

《五会诸侯令》曰：“修春秋冬夏之常祭食。”

“常所祭，常所食” ，各有时物也。

大壤山川之故，祀必以时。六会诸侯，令曰：“以尔壤生
物。共元官。”

《元官》，主礼天之官也。

请《四辅》：

“四辅” 即“三公四辅” 也，所以助祭行礼。

将以礼上帝，《七会诸侯。令》曰：“官处四体而无礼者，流
之焉。”《莠命》

《官处》谓处官也。处官位而四体无礼者，谓之莠命而流放焉。“莠命” 者，谓秽乱教命，若莠之秽苗也。

八《会诸侯令》曰：“立四义而无议者，尚之于元官，听于
三公。”

“四义” 者，谓无障谷，无贮粟，无易树子，无以妾为妻。诸侯能顺命而无异议者，则尚之于天子元官，听三公之锡命，尚上也。冬时之终，四义，四时令之行，合义也。官四体，亦是四官四岳。

《九会诸侯，令》曰：“以尔封内之财物、国之所有为币。”

为币礼

《九会大命》焉。

“以上申命” ，“以下习命” ，受变等应。

出常至。

谓上九会既出大令，故天下诸侯常至，非此之外，则朝聘之数，远近各有差也。谓大命诸侯出，常来朝会之命，即下文是。

千里之外，二千里之内，诸侯三年而朝，《习命》。

因朝而习教命

二年，三卿使四辅。

“诸侯三卿” ，使天子四辅，以受节制也。

一年正月朔日，令大夫来修《受命三公》。

习所受命于三公

二千里之外，三千里之内，诸侯五年而会，至《习命》。

“因会而至” ，以习命也。

“三年，名卿请事。”二年，“大夫通吉凶。”十年，重适入正礼
义。

《重适》，谓承重也。适诸侯之世子也。

五年，大夫请受变。

请所变更之教令也

三千里之外，诸侯世一至。

道路既远故世一至

置大夫以为廷安。

其远国大夫，则为置廷馆，每来于此以安之。廷，安塞上之官，如汉都护取安边廷也。

入共受命焉。

入共国所有，因以受命。

此居于《图》北方方外。

上五图治内政典也，下五图治外军略也。政以《皇极》为主，兵以中权为钤，四方之政奉于帝德，四部之将，制于中行。故图中言神不及事，图外言事则有司存。

“必得文威”，武官习胜之。

《善胜敌》者，必得文德之威，武艺之官，与之练习士卒，则可以胜之。

《务时》因胜之。

时。是也。务是因修。不逆于理。可以得胜也。《时因》因时列事。下时分。以时施舍。

终无方胜之。

“从始至终，计出无方” 者胜。

几。

几察也

行义胜之，

庶几行义者可以胜

理，名《实胜》之。

“整理名实，不谬妄” ，可以得胜。

急时分胜之。

败敌所得之物，应受分者，急分与之，可以得胜。凡分与急时毋缓，不必敌物。

事，察伐胜之。

《伐功》行赏之事，必察有功，不令无功者妄受，可以得胜。

行备具胜之。

《行师》用兵，必备其攻战之具，可以得胜。

“《原》无象”胜之。

“奇计若神，无象可原” 者胜。

本定独威胜，

用师之本，定能独威者胜。

定计财胜。

计谋财用，先审定者胜。

定闻知胜。

闻知敌谋，能审定者胜。

精选士卒，能审定者胜。

定制《禄胜》。

制禄与有功能审定者胜。

定方“用胜。”

异方所用，各有不同，能审定者胜。

定纶理胜。

《经纶》之理，能审定者胜。

定死生胜，定成败胜，定依奇胜。

所依奇策，能审定者胜。

定实虚胜，定盛衰胜。举机诚，要则敌不量。

发举兵机，诚得其要，则敌不能量也。

“《用利》至诚”，则敌不校。

用兵便利，又能至诚，则敌不敢校也。

《明名章实》，则“士死节。”

明忠义之名，章功劳之实，士则死节，不求苟生。

奇举发不意，则士欢用。

奇谋之举，发彼不意，则士乐为用。

《交物》，

贸易

“因方”则器械备。

《交质》之物，因“方之有” ，则器械备具。

因能利备，则求必得。

因彼所能所利而以备之，则所求必得。

执务明本，则士不偷。

执所营之务，明所为之本，则士不苟且。

备具无常，无方应也。

其所备具，无有常者，所以应敌无方。

听于《钞》故，能闻无极。

钞深远也。所听在于深远故能闻无极理。听于钞以下皆言将心兵机微乎神矣。此在师律之上，以无律用律也。虽然，可言不可言，言非微矣。况其神。

视于新故，能见未形。

《未形》者，新事将起，所视者在新，故见未形也。

“思于《濬》”，故能知未始。

《未始》者事之深，浚者所思在深，故知“未始。”

发于惊故，能至无量。

发举可惊，故敌不能量。

动于昌，故能得其宝。

举动昌盛，故敌惧而输宝也。

“立于谋”故“能实”，不可故也。

其所建立，皆用深谋，故常坚实，不复衰故。别本注：“立谋能有实效，不使衰” 故也。

器成教守，则不远道里。

器用完成，教令坚守，故“欲往则至” ，不惮道里之远也。

号“审《教施》”，则不险山河。

“号令审悉，教命施行，则赴汤火而不顾” ，岂险难于山河也。

“博一纯固”，则独行而无敌。

“德博而一，行纯而固，则仰我如时雨，欢我如椒兰。” 谁能敌之。

“慎号审章”，则其攻不待。

慎号令，审旗章，则攻者争先登，岂顾后而相待乎？旷日持久，兵老城下，待也。

“权与明必胜”，则慈者勇。

权谋明略，必能胜敌，则慈仁者犹致勇奋，况恶少哉！

器无方则愚者智。

“器用无方” ，应卒必备，则愚者习而成智，况不愚乎。

攻不守则拙者巧。

“我攻” 既妙，彼不能守，则拙者习而成巧，况不拙乎。

数也。

数也当为句

《动慎》十号。

兵既数，动必慎。《十号》《九章》等，此有数在他篇。

明审《九章》，饰习十器，善习五官，谨修三官，必设常主，
计必先定。

军之主将，既必有常，军之计谋，亦须先定。

求天下之精材。

“精材” 可以为军之器用者。

《论百工之锐器》，“器成角试否臧。收天下之豪杰，有天
下之称材。”

《称材》，谓材称其所用也。

“说行若风雨。发如雷电。”此居于图方中。

此《中图》之副也。中图，中军也，大将居之。

旗物尚青。

木用事故尚青

兵尚矛，

象春物之芒锐

刑则交寒害釱

其行刑戮，则于初旦夜尽之交，其时尚寒，主春，人不得已而行刑，故离害而釱禁。釱或为钹。釱，钳械人足也，恐当作辖釱。

器成不守，

“器用既成” ，则敌不能围守也。

经。不知。

经，法也。用兵之法，敌不能知也。

教习不著。

“我之教习，敌不能著” ，著，犹明著。

发不意。

其所举发出敌不意

《经》：“不知，故莫之能圉；发不意，故莫之能应。莫之能应，
故全胜而无害。莫之能圉，故必胜而无敌。”“四机不明，
不过九日，而游兵惊军。”

四机，即上“不守不知，不著不意” 也。

“障塞”，不审不过八日而外，贼得间

《障塞》者，所以防守要路也。

由守不慎，不过七日，而内有谗谋。

“由守” 所由而防守者。

《诡禁》不修，不过六日而窃盗者起。

《诡禁》，所以禁诡常也。

《死亡不食》，不过四日而军财在敌。

死亡者不享食，鬼神必怨怒，故军财在敌。不恤死，无以劝生者之死，故不修厉祀以恤财，而军亡财乃在敌。

此居于图东方方外。

此《东图》之副也，“左胠右掖，前矛后劲，青龙白虎，朱雀，元武” 兵法阵法不外于此。左前主进取胜敌，右后主厚集持守。一阳节，一阴节，通于阴阳，则知其所居矣。

旗物尚赤。

火用事故尚赤

兵尚戟，

象夏物之森耸

刑则“烧交疆郊。”

其用刑，则于疆郊焚烧而交也。

《必明》其一。

一谓号令不二

必明其将，必明其政，必明其士。四者备，则以治击乱，
以成击败。数战则士疲，数胜则君骄，骄君使疲民则
国危，至善不战。

用兵之善者，其唯“不战乎？”

其次一之。

其次善者，虽战而号令一。

《大胜》者，积众胜无非义者，焉可以为大胜？

积众然后可以“大胜” ，所以胜皆大义，故成“大胜” 也。

“大胜”无不胜也。

无不胜，一戎而有天下也，故曰“次一之。”

此居于图南方方外。

此南图之副也

旗物尚白。

金用事故尚白

兵尚剑。

象金性之利也

《刑则》“绍昧”断绝。

“其用刑” ，则继昼之昧，断绝而戮之也。

始乎无端，卒乎无穷。始乎无端，道也；卒乎无穷，德也。
道不可量，德不可数。不可量，则众强不能图；不可数，
则为诈不敢乡。

乡向同

两者备施。

两者谓道德也

“动静有功”，“畜之以道，养之以德。”畜之以道则民和，养
之以德则民合。和合故能“习”，“习”故能偕。

偕谓同为事。《兵法》作“和。” 和合故能谐，故能辑。谐辑以悉，莫之能伤则习乃辑声之误。后仿此。

《偕》习以悉。

悉尽也

莫之能伤也。此居于《图》西方方外。

此西图之副也

旗物尚黑。

水用事故尚黑

兵尚胁盾。

象时物之闭盾，或署之于胁，故曰“胁盾。”

刑则“游仰灌流。”

其用刑，则游兵之所使，仰药死而既乃投之于灌流。

“察数而知治”，“审器而识胜，明谋而适胜”，“通德而天下
定”，定宗庙，育男女。

“宗庙存” 则“男女育” 也。

《官四分》，则可以立威行德，制法仪，出号令

择才授官四面分设

“至善”之为兵也，“非地”，是求也，“罚人”，是君也。

至善之兵，不求其地，所以君可罚人，若桀纣之人，比屋可诛也。不仁之君，毒人为人而罚其君，非富天下也。

“立义而加之以胜”，“至威而实之以德”，守之而后修，胜
心焚海内。

“既获敌人之国，顺而守之，然后修其法制” ，如此，则强胜之心可以焚灼于海内。

民之所利立之，所害除之，则民人从。

“立利除害” ，则人从也。

立为六千里之侯，则大人从。

既九会之后，天子加命，立为侯伯，面各三千里，四方相距六千里。“大人” ，谓天子、三公、四辅也。

使国君得其治，则人君从会。

“国君” ，谓天下同盟诸侯。

请命于天地，知气和则生物从。

谓郊祀天地神祇，使之合德，则“四气和” 可知，故生物从之。

计缓急之事，则危危而无难。

缓急之事皆计定，则二者之危无所难。缓急之事皆有可危之理，故曰危危。别本注：“缓急之事已有定计，虽危其可危，终无所难也。”

“明于器械之利”，则涉难而不变。“察于先后之理，则兵
出而不困。”“通于出入之度”，则深入而不危。“审于动静
之务”，则功得而无害。“著于取与之分”，则得地而不执。

谓不吝执

“慎于号令之官，则举事而有功。”此居《于图》北方方外。

此《北图》之副也，兵法阴阳之义也。阳节制人，阴节自制，制为不可胜，而待人能胜，故东南言决胜，西北言守胜。合后，合于中军之后也，与前矛两翼异，故言“多善尾之务，为中坚之辅。”

朱长春评“《幼官》文奇而语丛冗不可解者，名数或别有阙文可解者，于五方分系，政典事权，多驳于理，未见其于时宪确有合也。意撰者萃集附会，不如《月令》远矣。”

又评：“五图、五方、五令，按德运行理，摄本治身之精条，为国之绪。夏正之演，吕揽之宗，其原出于《周易》，犹五帝来先，后天奉若之道，官正之本也。其说要会于法天、法道、清静因应” ，故《管子》列于道家，或有本论。惜其事政配属纷杂，不大合耳。